মুহাম্মদ রাওয়াস কালাজি

**মুহাম্মদ রওয়াস কালাজি** (১৯৩৪ – ২৩ এপ্রিল ২০১৪; ২৩ জুমাদিউল আখিরা ১৪৩৫ হিজরি) ছিলেন সিরিয়ার আলেপ্পো শহরের একজন প্রথিতযশা হানাফি সালাফি ফকিহ (আইনবিদ)। সালাফদের ফিকহ বা আইনশাস্ত্রের প্রতি তার বিশেষ আগ্রহ ছিল এবং তিনি এ বিষয়ে বেশ কিছু গুরুত্বপূর্ণ গ্রন্থ রচনা করেছেন।

### প্রাথমিক জীবন ও শিক্ষা
তিনি ১৯৩৪ সালে আলেপ্পো শহরে এক শিক্ষিত ও সাহিত্যমনা পরিবারে জন্মগ্রহণ করেন। সেখানেই তার প্রাথমিক শিক্ষার হাতেখড়ি। আলেপ্পোর 'আল-খাসরোয়িয়া' শরিয়া হাই স্কুলে পড়ার সময় তিনি বিখ্যাত ইতিহাসবিদ মুহাম্মদ রাঘিব আল-তাব্বাখের সান্নিধ্য লাভ করেন।

এছাড়াও আলেপ্পোতে থাকাকালীন তিনি শেখ আবদুল ওয়াহাব সুক্কর ও শেখ মুহাম্মদ আল-সালকিনির কাছে শিক্ষা লাভ করেন। পরবর্তীতে দামাস্কাস বিশ্ববিদ্যালয়ে মরক্কোর প্রখ্যাত পণ্ডিত মুহাম্মদ আল-মুনতাসির আল-কাত্তানির কাছে শিক্ষা গ্রহণ করেন। তিনি তার চাচাতো ভাইয়ের কাছেও শিক্ষা নেন, যিনি শহরের একজন প্রখ্যাত কুরআন শিক্ষক ছিলেন। শরিয়া হাই স্কুল থেকে মাধ্যমিক শেষ করার পর তিনি দামাস্কাস বিশ্ববিদ্যালয়ে শরিয়া ও আইন অনুষদে ভর্তি হন। পড়াশোনায় মেধার স্বাক্ষর রাখায় তিনি শিক্ষকদের দৃষ্টি আকর্ষণ করেন। আল-মুনতাসির আল-কাত্তানি তাকে নিজের সহকারী হিসেবে নিযুক্ত করেন এবং তার জ্ঞানতাত্ত্বিক বিকাশে ভূমিকা রাখেন। ছাত্রাবস্থায় তিনি দামাস্কাস ও দারা শহরের বিভিন্ন স্কুলে ইসলামি শিক্ষার শিক্ষক হিসেবে কাজ করেন। সাংবাদিকতার প্রতি অনুরাগের কারণে তিনি সাংবাদিকতায় ডিপ্লোমা করেন এবং বিভিন্ন সংবাদপত্র ও সাময়িকীতে নিবন্ধ লিখতে শুরু করেন। ১৯৫৮ সালে তিনি দামাস্কাস বিশ্ববিদ্যালয় থেকে শরিয়া ও আইনে স্নাতক (লাইসেন্সিয়েট) ডিগ্রি লাভ করেন। এরপর তিনি সিরিয়ার দেইর ইজ-জোর ও ইদলিব হয়ে পুনরায় আলেপ্পোতে ফিরে আসেন এবং সেখানে বিভিন্ন উচ্চবিদ্যালয় ও শিক্ষক প্রশিক্ষণ কেন্দ্রে ইসলামি শিক্ষার শিক্ষক হিসেবে দায়িত্ব পালন করেন। এসময় তিনি শরিয়া স্কুলগুলোর জন্য পাঠ্যক্রম উন্নয়নে অবদান রাখেন এবং মাধ্যমিক স্তরের জন্য অলঙ্কারশাস্ত্রের (খুতবা) বই রচনা করেন।

স্নাতক শেষ করার কয়েক বছর পর তিনি আল-আজহার বিশ্ববিদ্যালয়ে ভর্তি হন এবং সেখান থেকে 'সালাফদের ফিকহ' বিষয়ে স্নাতকোত্তর ও পিএইচডি ডিগ্রি অর্জন করেন। তার গবেষণার বিষয় ছিল ইব্রাহিম আল-নাখয়ির ফিকহ। ১৯৭৫ সালে তিনি ডক্টরেট ডিগ্রি লাভ করেন। কুয়েতের ওয়াকফ মন্ত্রণালয়ের আমন্ত্রণে তিনি ১৯৬৭ সালে প্রথমবারের মতো কুয়েত যান এবং তার প্রাক্তন শিক্ষক ড. মুস্তফা আল-জারকার অধীনে 'ফিকহ বিশ্বকোষ' প্রকল্পে গবেষক হিসেবে কাজ শুরু করেন। দুই বছর পর তিনি আলেপ্পোতে শিক্ষকতায় ফিরে আসেন। পরবর্তীতে বিশ্বকোষের কাজ পুনরায় পুরোদমে শুরু হলে তিনি দ্বিতীয়বার কুয়েত যান। এরপর তিনি সৌদি আরবের দাহরানে অবস্থিত কিং ফাহদ ইউনিভার্সিটি অব পেট্রোলিয়াম অ্যান্ড মিনারেলসে  যোগ দেন। চার বছর পর তিনি রিয়াদের কিং সাউদ বিশ্ববিদ্যালয়ে স্থানান্তরিত হন। অবসর গ্রহণের পর তিনি কুয়েত বিশ্ববিদ্যালয়ে শিক্ষকতা করেন এবং পরবর্তীতে কুয়েতের ওয়াকফ মন্ত্রণালয়ের উপদেষ্টা হিসেবে নিযুক্ত হন। জীবনের শেষ দিকে তিনি আলেপ্পোতে ফিরে আসেন। ২৩ এপ্রিল ২০১৪ সালে সৌদি আরবে তার মৃত্যু হয় এবং তাকে কুয়েতের সুলাইবিখাত কবরস্থানে দাফন করা হয়। 

## কর্মতালিকা

; রচিত বইসমূহ
:

# সমকালীন আর্থিক লেনদেন (১৯৯৯)
# মুজাম লুগাত আল-ফু কাহা (ফকিহদের পরিভাষা অভিধান: আরবি-ইংরেজি) - যৌথভাবে (১৯৮৫)
# ইবনে তাইমিয়ার ফিকহ বিশ্বকোষ
# আল-মাওসুয়াতুল ফিকহিয়্যা আল-মুয়াসসারাহ (সহজ ফিকহ বিশ্বকোষ)
# মাকিয়াভেলি ও ওমর ইবনুল খাত্তাবের আলোকে আমাদের ও তাদের আমির
# হাদিসুর রুহ (দুই খণ্ড)
# শিশুদের জন্য শানে নুযূল ভিত্তিক গল্পগুচ্ছ

; সালাফদের ফিকহ বিশ্বকোষ সিরিজের অন্তর্ভুক্ত
:

# ওমর ইবনুল খাত্তাবের ফিকহ বিশ্বকোষ
# আলী ইবনে আবি তালিবের ফিকহ বিশ্বকোষ
# আবদুল্লাহ ইবনে মাসউদের ফিকহ বিশ্বকোষ
# আবু বকর সিদ্দিকের ফিকহ বিশ্বকোষ
# ওসমান ইবনে আফফানের ফিকহ বিশ্বকোষ
# আবদুল্লাহ ইবনে আব্বাসের ফিকহ বিশ্বকোষ
# আবদুল্লাহ ইবনে ওমরের ফিকহ বিশ্বকোষ
# ইব্রাহিম আল-নাখয়ির ফিকহ বিশ্বকোষ
# হাসান বসরির ফিকহ বিশ্বকোষ
# সুফিয়ান সওরির ফিকহ বিশ্বকোষ
# জায়েদ ইবনে সাবিতের ফিকহ বিশ্বকোষ
# ইবনে জারির তাবারির ফিকহ বিশ্বকোষ
# আবু হুরায়রার ফিকহ বিশ্বকোষ
# হাম্মাদ ইবনে আবু সুলায়মানের ফিকহ বিশ্বকোষ
# ওমর ইবনে আবদুল আজিজের ফিকহ বিশ্বকোষ
# লাইস ইবনে সাআদের ফিকহ বিশ্বকোষ
# ইমাম আওজাইর ফিকহ বিশ্বকোষ
# ইসহাক ইবনে রাহওয়াইহির ফিকহ বিশ্বকোষ
# মাকহুল আল-দামেস্কির ফিকহ বিশ্বকোষ
# তাউস ইবনে কাইসানের ফিকহ বিশ্বকোষ

; সম্পাদিত (তাহকিককৃত) গ্রন্থসমূহ
:

# আম্মার আল-মাওসিলি রচিত 'আল-মুনতাখাব ফি ইলাজ আমরাদ আল-আইন' (চক্ষুরোগ চিকিৎসায় নির্বাচিত নিবন্ধ) - জাফর আল-ওয়াফায়ির সাথে যৌথভাবে।
# আল-কাফরতাবির রচিত 'তাশরিহ আল-আইন ওয়া আশকালুহা'।
# ইবনুল জাওজি রচিত *সিফাতুস সাফওয়াহ*।
# আবু নুয়াইম আল-ইসফাহানি রচিত 'দালাইলুন নুবুওয়াহ'।

## তথ্যসূত্র

বিষয়শ্রেণী:২০১৪-এ মৃত্যু
বিষয়শ্রেণী:১৯৩৪-এ জন্ম
বিষয়শ্রেণী:সিরীয় সালাফি
বিষয়শ্রেণী:আল-আজহার বিশ্ববিদ্যালয়ের প্রাক্তন শিক্ষার্থী
বিষয়শ্রেণী:হানাফী ব্যক্তি